笑看天下:除了廟街夜市再無符弗-施友朋 評論員
2024年04月04日 00:05
東網電視
更多新聞短片
香港搞大型盛事,無論政府或商業機構主辦嘅活動,總是甩轆居多;2月美斯缺陣香港表演賽而釀成的「美斯風波」,甚至變成一場政治風波。至於3月由商業機構主辦嘅「2024香港國際桌球明星挑戰賽」,亦惹來安排混亂劣評。當中最高票價3,380元嘅座位,有部分座位竟被看台欄杆及攝影機遮擋,難怪惹來鼓譟和不滿,據悉主辦單位事後亦不諱言:最好嘅角度係返屋企睇電視!認真諷刺。
呢,明天起喺大球場一連3日(5至7日)舉行嘅香港國際七人欖球賽,每年吸引全球欖球勁旅來港參賽,刺激嘅賽事加上球場上嘅嘉年華氣氛,經常吸引世界各地球迷來港入場為愛隊打氣,2025年七欖賽事將移師至啟德體育園舉辦,因此今屆賽事將係最後一年在香港大球場舉行,亦係賽事嘅30周年,可謂別具意義!主辦方表示4萬張門票已接近售罄。以往相信一早已一票難求,點會仲「接近售罄」吖,未知球迷對「美斯風波」是否心中仍有「一條刺」?老朽都希望呢場盛事順利舉行,唔好又有乜甩漏!
文體旅局局長表示,本港旅遊業復甦勢頭強勁,訪港旅客人數穩步上升,今年第一季已增至1,123萬人次,會繼續支持旅發局宣傳推廣,以及推出全新禮貌運動,提振經濟。而旅發局去年12月中推出「廟街夜市」,設多個美食攤檔,原定為期6個月,旅發局覺得營運得幾好,對此感到自豪,會進行第二期推廣,並爭取把廟街夜市嘅推廣和布置宣傳,再延長6個月。老朽不禁失笑,一河之隔嘅深圳夜市、福田區水圍夜市,晚上全條美食街燈火輝煌,遊人如鯽,牛雜甚至平到一蚊人仔一串、有烤冷麵、撈海鮮等;10點後仍可唱K、攀岩,廟街夜市去過一次,真係會吸引港人再逛多幾趟嗎?